নতুন মসজিদ তৈরির জন্য মসজিদের নামে স্বত্ব করে জমি ক্রয় করতে হয়, কিংবা কোনো মুসলিম যদি মসজিদ নির্মাণের জন্য সম্পত্তি ওয়াকফ করতঃ স্বত্ব ত্যাগ করেন; তবে সেখানে মসজিদ নির্মাণে বাধা নেই। দেখা গেছে, মসজিদে নববী যে স্থানে অবস্থিত; ওই জায়গাটির মালিক ছিল বনু-নাজ্জার গোত্রের সোহেল ও সহল নামে দুই বালক। তাদের অভিভাবক ছিলেন আনসারদের প্রধান ‘আস’আদ ইবনে জোরারা’। আল্লাহর রাসূল সা: এই স্থানে মসজিদ নির্মাণের সঙ্কল্প করেছেন জেনে ইবনে জোরারা জায়গাটি মসজিদ তৈরির জন্য দান করতে চাইলেন। নবী করিম সা: এই প্রস্তাব গ্রহণ না করে নাজ্জার গোত্রের প্রধানদের ডেকে তাদের সামনে মসজিদ নির্মাণের পরিকল্পনা পুনরায় ব্যক্ত করলেন এবং ওই ভূখণ্ডের উপযুক্ত মূল্য নির্ধারণ করে দিতে তাদের অনুরোধ করলেন। অবশেষে জমির উপযুক্ত মূল্য নির্ধারিত হলো এবং রাসূল সা:-এর নির্দেশে হজরত আবু বকর সিদ্দিক রা: জমির মালিকদের মূল্য পরিশোধ করে দিলেন। অতঃপর সেখানে আল্লাহর নবী মসজিদের ভিত্তি স্থাপন করলেন। তৈরির সময় মসজিদে নববী ছিল একটি সাধারণ খাঁচার মতো ইটের বেড়া দিয়ে ঘেরা; খুঁটি ছিল খেজুর গাছের কাঠ, আর ছাদ খেজুর গাছের ডালপালা। খায়বার যুদ্ধের পর মসজিদে নববীর আয়তন বৃদ্ধি করা হয়। এরপর মসজিদে নববীর আরো বহু সংস্কার হয়েছে।